
ACORD 181/2008, DE 3 DE DESEMBRE, DEL PLE DEL CONSELL DE

 L’AUDIOVISUAL DE CATALUNYA

1. Els serveis tècnics del Consell de l’Audiovisual de Catalunya han analitzat l’aparició en el capítol 263 de la sèrie Ventdelplà, emesa pel prestador de serveis Televisió de Catalunya, SA, el 25 de novembre de 2008, d’una imatge en la que s’observa una pintada en una paret amb les sigles PP enmig d’una diana. 

2. D’acord amb el que estableix l’article 22 de la Llei 11/2007 d’11 d’octubre, de la Corporació Catalana de Mitjans Audiovisuals “els principis inspiradors i les línies d’actuació de la programació de servei públic de la Corporació Catalana de Mitjans Audiovisuals són, a més dels que estableix la legislació aplicable en matèria de comunicació audiovisual, els que fixen el mandat marc i el contracte programa (...)”.

3. En efecte, la Llei 22/2005, de 29 de desembre, de la comunicació audiovisual (en endavant, LCA) estableix en el seu capítol segon la regulació del servei públic audiovisual de competència de la Generalitat. Entre les previsions que s’hi contenen, l’article 26 de la LCA relaciona i defineix les missions de servei públic audiovisual de la Generalitat, sens perjudici que el contracte programa n’especifiqui els objectius concrets. 

Entre les missions de servei públic que s’hi relacionen, l’article 26.3 g) in principio de la LCA estableix que els serveis de comunicació audiovisual de competència de la Generalitat han de promoure de manera “(...) activa (...) la convivència cívica, el desenvolupament plural i democràtic de la societat, el coneixement i el respecte a les diverses opcions i manifestacions polítiques, socials, lingüístiques, culturals i religioses presents al territori de Catalunya (...)”.

4. D’acord amb les imatges analitzades, el Consell creu necessari recordar que el servei de comunicació audiovisual de gestió pública constitueix un factor clau en el manteniment d’un espai de comunicació en què hi hagi una distribució equilibrada i democràtica de les expressions i les informacions que es generen en els sistemes polític, econòmic, social i cultural.

D’aquesta manera, tal com s’estableix en el Preàmbul de la LCA, el servei públic de comunicació audiovisual s’ha d’orientar a la creació de les condicions necessàries que permetin la plena vigència de les llibertats d’expressió i comunicació, la plenitud del funcionament democràtic del sistema i la satisfacció adequada i efectiva de tot un seguit de drets i principis d’origen constitucional i estatutari, com ara l’afavoriment de la cohesió i el pluralisme socials.     

Per tot l’exposat, el Ple del Consell de l’Audiovisual de Catalunya, ha adoptat els següents,

ACORDS 

1. Adreçar-se a Televisió de Catalunya, SA, mitjançant escrit que s’adjunta al present Acord, per tal que aporti a aquest Consell la informació detallada sobre les causes i circumstàncies que han donat lloc a l’aparició en la sèrie Ventdelplà de la imatge en la que apareix una pintada a una paret amb les sigles PP enmig d’una diana. 

2. Instar, al prestador de serveis de televisió, en els termes expressats en l’escrit adjunt a aquest Acord, a que extremi la seva cura per tal d’evitar l’aparició d’imatges que reflecteixen i es fan ressò d’actes d’amenaça contra una força política democràtica i que no s’adeqüen a la missió específica de servei públic prevista a l’article 26.3.g) de la Llei 22/2005, de 29 de desembre, de la comunicació audiovisual de Catalunya.

3. Notificar aquest Acord a Televisió de Catalunya, SA

Barcelona, 3 de desembre de 2008

Josep M. Carbonell i Abelló



Santiago Ramentol i Massana

President





Conseller secretari

